CELEX: 32006D0648
Language: fi
Date: 2006-09-22 00:00:00
Title: 2006/648/EY: Komission päätös, tehty 22 päivänä syyskuuta 2006 , viisumitietojärjestelmän kehittämiseen liittyviä biometrisiä tunnisteita koskevien standardien teknisistä eritelmistä (tiedoksiannettu numerolla K(2006) 3699)

27.9.2006   
            
            
               FI
            
            
               Euroopan unionin virallinen lehti
            
            
               L 267/41
            
         
      KOMISSION PÄÄTÖS,
   tehty 22 päivänä syyskuuta 2006,
   viisumitietojärjestelmän kehittämiseen liittyviä biometrisiä tunnisteita koskevien standardien teknisistä eritelmistä
   (tiedoksiannettu numerolla K(2006) 3699)
   (Ainoastaan englannin-, espanjan-, hollannin-, italian-, kreikan-, latvian-, liettuan-, portugalin-, puolan-, ranskan-, ruotsin-, saksan-, slovakin-, sloveenin-, suomen-, tšekin-, unkarin- ja vironkieliset tekstit ovat todistusvoimaisia)
   (2006/648/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon viisumitietojärjestelmän (VIS) perustamisesta 8 päivänä kesäkuuta 2004 tehdyn neuvoston päätöksen 2004/512/EY (1), ja erityisesti sen 4 artiklan,
   sekä katsoo seuraavaa:
   
               (1)
            
            
               Päätöksellä 2004/512/EY perustetaan jäsenvaltioiden väliseen viisumitietojen vaihtoon tarkoitettu viisumitietojärjestelmä (VIS) ja valtuutetaan komissio kehittämään tätä järjestelmää, joka muodostuu keskusviisumitietojärjestelmästä, kunkin jäsenvaltion kansallisesta rajapinnasta sekä keskusviisumitietojärjestelmän ja kansallisten rajapintojen välisestä tiedonsiirtoinfrastruktuurista.
            
         
               (2)
            
            
               VIS-järjestelmää kehitettäessä on tarpeen toteuttaa valmistelutoimenpiteitä, jotta järjestelmään voidaan myöhemmässä vaiheessa sisällyttää biometrisiä tunnisteita.
            
         
               (3)
            
            
               Viisumitietojärjestelmän (VIS) kehittämisestä 19 ja 20 päivänä helmikuuta 2004 tehdyissä neuvoston päätelmissä edellytetään, että biometriset tunnisteet ovat yhteensopivia keskusviisumitietojärjestelmän kanssa.
            
         
               (4)
            
            
               Biometristen tunnisteiden sisällyttämisestä viisumeihin ja oleskelulupiin 17 päivänä helmikuuta 2005 tehdyissä neuvoston päätelmissä komissiota pyydetään tekemään kaikkensa, jotta biometriikan käyttöönotto voitaisiin aikaistaa keskusviisumitietojärjestelmää kehitettäessä vuoteen 2006.
            
         
               (5)
            
            
               On tarpeen laatia käytettävien biometristen tunnisteiden standardeja koskevat tekniset eritelmät VIS-järjestelmän kehittämistä varten, jotta jäsenvaltiot voivat toteuttaa valmistelutoimia kansallisten järjestelmiensä liittämiseksi keskusviisumitietojärjestelmään.
            
         
               (6)
            
            
               Biometristen tunnisteiden laatu ja luotettavuus on erittäin tärkeää. Siksi olisi tarpeen määritellä tekniset standardit, joiden avulla laatu- ja luotettavuusvaatimukset voidaan täyttää. Jäsenvaltioiden kannalta asialla on huomattavia taloudellisia ja teknisiä vaikutuksia.
            
         
               (7)
            
            
               Tällä päätöksellä ei luoda uusia standardeja, vaan siinä noudatetaan kansainvälisen siviili-ilmailujärjestön ICAO:n standardeja.
            
         
               (8)
            
            
               Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (2) mukaisesti Yhdistynyt kuningaskunta ei ole osallistunut päätöksen 2004/512/EY tekemiseen eikä päätös sen vuoksi sido Yhdistynyttä kuningaskuntaa eikä sitä sovelleta siihen, koska päätöksellä kehitetään Schengenin säännöstön määräyksiä. Sen vuoksi tätä komission päätöstä ei ole osoitettu Yhdistyneelle kuningaskunnalle.
            
         
               (9)
            
            
               Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (3) mukaisesti Irlanti ei ole osallistunut päätöksen 2004/512/EY tekemiseen eikä päätös sen vuoksi sido Irlantia eikä sitä sovelleta siihen, koska päätöksellä kehitetään Schengenin säännöstön määräyksiä. Sen vuoksi tätä komission päätöstä ei ole osoitettu Irlannille.
            
         
               (10)
            
            
               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 5 artiklan mukaisesti Tanska on 13 päivänä elokuuta 2004 päättänyt saattaa päätöksen 2004/512/EY osaksi Tanskan lainsäädäntöä. Sen vuoksi päätös 2004/512/EY sitoo Tanskaa kansainvälisoikeudellisesti.
            
         
               (11)
            
            
               Islannin ja Norjan osalta päätöksellä 2004/512/EY kehitetään Schengenin säännöstön määräyksiä Euroopan unionin neuvoston sekä Islannin tasavallan ja Norjan kuningaskunnan välillä viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (4) mukaisesti aloilla, joita tarkoitetaan tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY (5) 1 artiklan B alakohdassa..
            
         
               (12)
            
            
               Sveitsin osalta päätöksellä 2004/512/EY kehitetään Schengenin säännöstön määräyksiä Euroopan unionin, Euroopan yhteisön ja Sveitsin valaliiton välillä Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen mukaisesti aloilla, joita tarkoitetaan kyseisen sopimuksen allekirjoittamisesta Euroopan yhteisön puolesta sekä sopimuksen tiettyjen määräysten väliaikaisesta soveltamisesta tehdyn neuvoston päätöksen 4 artiklan 1 kohdassa.
            
         
               (13)
            
            
               Tässä päätöksessä säädetyt toimenpiteet ovat toisen sukupolven Schengenin tietojärjestelmän (SIS II) kehittämisestä 6 päivänä joulukuuta 2001 annetun neuvoston asetuksen (EY) N:o 2424/2001 (6) 5 artiklan 1 kohdalla perustetun komitean lausunnon mukaisia,
            
         ON TEHNYT TÄMÄN PÄÄTÖKSEN:
   1 artikla
   Viisumitietojärjestelmän kehittämiseen liittyviä biometrisiä tunnisteita koskevien standardien tekniset eritelmät esitetään tämän päätöksen liitteessä.
   2 artikla
   Tämä päätös on osoitettu Belgian kuningaskunnalle, Tšekin tasavallalle, Saksan liittotasavallalle, Viron tasavallalle, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle, Latvian tasavallalle, Liettuan tasavallalle, Luxemburgin suurherttuakunnalle, Unkarin tasavallalle, Maltan tasavallalle, Alankomaiden kuningaskunnalle, Itävallan tasavallalle, Puolan tasavallalle, Portugalin tasavallalle, Slovenian tasavallalle, Slovakian tasavallalle, Suomen tasavallalle ja Ruotsin kuningaskunnalle.
   
      Tehty Brysselissä 22 päivänä syyskuuta 2006.
      
         
            Komission puolesta
         
         Franco FRATTINI
         
         
            Varapuheenjohtaja
         
      
   
   
      (1)  EUVL L 213, 15.6.2004, s. 5.
   
      (2)  EYVL L 131, 1.6.2000, s. 43.
   
      (3)  EYVL L 64, 7.3.2002, s. 20.
   
      (4)  EYVL L 176, 10.7.1999, s. 36.
   
      (5)  EYVL L 176, 10.7.1999, s. 31.
   
      (6)  EYVL L 328, 13.12.2001, s. 4.
   
      LIITE
      1.   Tavoite
      Tässä liitteessä esitetään standardeihin ja tallennusmuotoihin liittyvät vähimmäisvaatimukset, jotka on täytettävä kerättäessä ja siirrettäessä tietoa keskusviisumitietojärjestelmään. Eritelmiä laaditaan lisää myöhemmin, kun tulevan biometriikkaan perustuvan tunnistusjärjestelmän (Biometric Matching System, BMS) yksityiskohtaiset tekniset eritelmät määritellään.
      2.   Tiedosto- ja pakkausmuoto
      Aakkosnumeerisen tiedon ja sormenjälkikuvien tallennusmuodon on vastattava standardia ANSI/NIST-ITL 1 – 2000. Interpolin AFIS-asiantuntijaryhmä on antanut tuoreimman tulkinnan tallennusmuodosta lokakuussa 2005 (versio 4.22b). Käytettävä pakkausmuoto on WSQ.
      3.   Laitteet
      Keskusviisumitietojärjestelmän on oltava yhteensopiva ja yhteentoimiva kansallisella tasolla käytettävien sormenjälkilukijoiden kanssa. Sormenjälkilukijoilla on voitava kerätä ja segmentoida kymmenen yksittäistä painamalla otettua sormenjälkeä.
      3.1   Resoluutio
      Resuluution on oltava vähintään 500 dpi ja kirkkaustason 256.
      4.   Vaatimukset
      Sormenjälkilukijoiden käyttö edellyttää seuraavien vaatimusten täyttymistä:
      4.1   Laatu
      Keskusviisumitietojärjestelmää kehitettäessä asetetaan raja-arvot kansallisista viisumitietojärjestelmistä vastaanotettavien sormenjälkien laadulle. Laatu on tarkastettava paikallisesti ennen kuin kuvat lähetetään keskusviisumitietojärjestelmään. Kuvien on vastattava myöhemmin määriteltäviä eritelmiä. Sormenjälkikuvat, jotka eivät ole keskusviisumitietojärjestelmän laaturaja-arvon mukaisia, hylätään. Raja-arvoja voidaan myöhemmin muuttaa.
      4.2   Segmentointi
      Segmentoinnilla tarkoitetaan useammasta sormesta otetun kuvan jakamista osiin, joissa on kuva vain yhdestä sormesta. Segmentointi on tehtävä kansallisella tasolla ennen laadun tarkastusta, koska laadun tarkastus voidaan tehdä ainoastaan yhden sormen kuville.
      Keskusviisumitietojärjestelmään vastaanotetaan ainoastaan segmentoituja sormenjälkikuvia.
      4.3   Järjestyksen tarkistus
      Järjestyksen tarkistuksella tarkoitetaan kunkin painamalla otetun sormenjälkikuvan yksittäisten sormien tunnistamista oikean tunnistuksen ja järjestyksen varmistamiseksi. Keskusviisumitietojärjestelmää kehitetään siten, että siihen on mahdollista tallentaa tieto siitä, mikä on vastaanotettujen segmentoitujen sormenjälkikuvien järjestys.